Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 1022/12/5502	Čadca, 9.4.2014
EEČ : 2-37-96-2014

U Z N E S E N I E

Trestná vec:	obvinená XXXXX  
Prečin:	Podvod podľa § 221 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Čadca
Podľa § 217 odsek 1 Trestného poriadku vyslovujem, že obvinená:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: nezamestnaná
sa v skúšobnej dobe, určenej uznesením prokurátora Okresnej prokuratúry XXXXX zo dňa 20.3.2013, spisová značka Pv 1022/12/5502, ktorým podľa § 216 odsek 1 Trestného poriadku podmienečne zastavil trestné stíhanie, osvedčila.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
Proti obvinenej bolo uznesením Okresnej prokuratúry v Čadci pod sp. zn. Pv 1022/12/5502-8 zo dňa 20.03.2013 podľa § 216 ods. 1 Trestného poriadku podmienečne zastavené trestné stíhanie so skúšobnou dobou v trvaní 12 (dvanásť) mesiacov, pre prečin podvodu podľa § 221 ods. 1 Trestného zákona, na tom skutkovom základe, že ako zamestnankyňa spoločnosti XXXXX XXXXX 524, okres XXXXX, zamestnaná ako manažér kamiónovej dopravy a špedície, prostredníctvom elektronickej pošty v sídle spoločnosti požiadala konateľa spoločnosti dňa 31.05.2012 o 15:14 h o poskytnutie finančnej zálohy na opravu návesu kamióna v servise v celkovej sume 500,- €, kde po odsúhlasení uvedeného výdavku zo strany konateľa si dňa 01.06.2012 v pokladni firmy uvedenú čiastku osobne vyzdvihla, následne rovnakým spôsobom dňa 19.06.2012 v čase o 10:41 h požiadala konateľa spoločnosti o poskytnutie finančnej zálohy za účelom úhrady správneho poplatku pri vybavovaní nového evidenčného čísla kamióna na Okresnom riaditeľstve PZ, Okresnom dopravnom inšpektoráte v Čadci v celkovej sume 50,- €, kde po odsúhlasení tohto výdavku si dňa 19.06.2012 v pokladni firmy túto čiastku vyzdvihla, pričom uvedené finančné prostriedky prevzala s vedomím, že nebudú použité na žiadaný účel, údaje, ktoré zamestnávateľovi prezentovala ohľadom budúceho použitia finančných prostriedkov neboli pravdivé, pričom získané finančné prostriedky použila pre osobné účely, čím spoločnosti XXXXX 524 spôsobila škodu v sume 550,- €.

Uznesením prokurátora Okresnej prokuratúry XXXXX zo dňa 20.3.2013, spisová značka Pv 1022/12/5502, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
12 mesiacov
Odôvodnenie:
Uznesením Okresnej prokuratúry v Čadci pod sp. zn. Pv 1022/12/5502 - 8 zo dňa 20. marca 2013 bolo podľa § 216 ods. 1 Trestného poriadku podmienečne zastavené trestné stíhanie proti obvinenej XXXXX pre prečin podvodu podľa § 221 ods. 1 Trestného zákona, na tom skutkovom základe, ako je uvedené vo výrokovej časti tohto uznesenia. 

Podľa § 216 ods. 2 Trestného poriadku bola obvinenej XXXXX určená skúšobná doba v trvaní 12 (dvanásť) mesiacov. Uznesenie o podmienečnom zastavení trestného stíhania nadobudlo právoplatnosť dňa 26.03.2013 a skúšobná doba uplynula dňa 26.03.2014.

Podľa § 217 ods. 1 Trestného poriadku, ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

Z vyžiadaných správ od Okresného úradu, odboru všeobecnej vnútornej správy v Čadci, Obvodného oddelenia PZ SR v Čadci, od Mestského úradu XXXXX, ako i z odpisu z registra trestov bolo zistené, že sa obvinená v skúšobnej dobe nedopustila protiprávneho konania, ktoré by bolo dôvodom na vyvodenie záveru o tom, že sa neosvedčila. Obvinená v registri trestov nemá novší záznam, pre priestupok bola postihnutá Mestskou políciou XXXXX, avšak pre priestupok na úseku bezpečnosti a plynulosti cestnej premávky. V mieste trvalého bydliska požíva dobrú povesť. 

Nakoľko obvinená XXXXX v skúšobnej dobe podmienečného zastavenia trestného stíhania viedla riadny život, boli splnené podmienky uvedené v ustanovení § 217 ods. 1 Trestného poriadku, a preto som rozhodol tak, ako je uvedené vo výrokovej časti tohto uznesenia. 

Právoplatnosťou uznesenia o tom, že sa obvinený osvedčil, alebo uplynutím lehoty podľa odseku 2 nastávajú účinky zastavenia trestného stíhania podľa § 9 ods. 1 písm. e/ Trestného poriadku.

Poučenie:
	Proti tomuto uzneseniu je v zmysle § 217 ods. 3 Trestného poriadku prípustná sťažnosť, ktorú môže obvinený a poškodený podať do 3 dní od jeho doručenia na Krajskú prokuratúru v Žiline cestou Okresnej prokuratúry v Čadci. Sťažnosť má odkladný účinok. 

Mgr. Roman Lendóci
prokurátor